**Referat af lokalrådsmøde 19. maj 2016**

Til stede: Knud, Annette, Hanne, Grete, Jeannie og Michael og Christian

Velkommen til Michael Klingenberg (nyvalgt) og Christian Trolle Andersen (Spiloppen).

**Konstituering**

Valgt med akklamation:

Formand: Knud Damgaard

Næstformand: Annette Post

Sekretær: Christian Trolle Andersen

Kasserer: Jeannie Olsen

**Formanden**

Knud orienterede om kommunens invitation til Lokalrådenes dag den 13. juni.

Knud fortalte om nabomøde med festivallen. Knud synes ikke det har givet særligt meget at have dialogen med festivallen omkring støj, trafik og affald. Vi afventer nu og ser om de nye højttalere på camping-scenen virker efter hensigten (læs: lyden når ikke helt ud til os), og om ideen med at placere højskole-klientellet i P ind mod Møllevænget giver mindre larm. Campingpladsen er udvidet mod Kamstrup med et tilkøbt stykke jord fra Gildesgaard, så festivallen er endnu tættere på Kamstrup end før.

Ny cykelsti mellem Kamstrup og Vor Frue bliver ikke lukket i festival-perioden. Spændende at følge hvordan det spænder af.

**Milen og dyrskuepladsen**

Grete orienterede om det svar, som hun har fået fra kommunen (miljø). Henvendelsen går på at få mere styr på de arrangementer, som kommunen har lagt op til at kunne afvikle på dyrskuepladsen/Milen især med henblik på lyd – altså indrette området til det påtænkte, så omgivelserne ikke påvirkes. Indtil videre er der en dialog i gang, dog uden skriftlige svar på henvendelsen! I den nye Handleplan for området 2017-20 er lagt op til en langt større anvendelse og forventet indtjening fra området, så forventning om at området bliver indrettet til formålet er vel rimelig. Udsnit af den nye handleplan gengives til sidst i dette referat.

**Fra udvalgene**

Hjemmeside-udvalg: Udvalget opdaterer i den hastighed at information/opgaver indkommer, så kom endelig med nyheder (og ideer).

Forskønnelse- og øget trafiksikkerhedsudvalg: har fokus på den nye asfalt på hovedgaden. Afventer den nye cyklistplan.

Festival-udvalg: foreslået genoplivet. Michael og Knud valgt.

**Bordet rundt**

IF/Jeannie: overvejer at skifte bank, da nuværende er alt for dyr og besværlig

IF/Knud: Der er ved at være ro på i foreningen. Der skal strammes op på nogle regler. Knud nævnte de kommende arrangementer. Se mere på vorfrueif.dk

Kamstrup/Grete: afventer 2-1 vej og cykelsti. Rågeregulering. Sommerfest 12/8.

Spiloppen/Christian: Nye legehuse. Nye hegn ønskes.

Møder i kommende periode 2016/17:

5. september 2016

1. november 2016

4. januar 2017

2. marts 2017

2. maj Generalforsamling

17. maj 2017 (konst.)

/Grete

**Særlige fremhævelser fra handleplan vedr Dyrskueplads og Milen 2017-20**

http://roskilde.dk/sites/default/files/fics/DAG/2995/Bilag/dyrskuepladsen\_og\_milen\_handleplan\_2017-2020.pdf

* Pladsen ligger fortsat hvor den plejer, men er under udvikling til en mere åben plads, hvor plantninger mod Milen og Målfeltet tyndes ud for at skabe større fleksibilitet og åbenhed mod tilstødende arealer.
* Nymølle har udskudt udgravning af Darup Idrætsanlæg til 2017. Der er indledt forhandlinger om mulig afvigelse fra aftalt rækkefølgeplan, men under vilkår som ikke må stille idrætslivet, kommunen og andre interessenter ringere.
* En væsentligt ønske fra Roskilde Festival og Roskilde Dyrskue er mulighed for at udvide Roskilde Dyrskueplads ud over de nuværende ”skel”. Dette gælder både mod øst ind mod Målfeltet og mod syd ud i landskabet.
* På Eventscenen syd for dyrskuepladsen gælder det om snarest at få skabt gode og nye rammer for de store arrangementer.
* Udvikling af Roskilde Dyrskueplads og Milen er båret på et princip om at indtægter fra udlejning af de kommunale arealer og ejendomme skal forblive i området til investeringer og drift. Driftsudgifter til idrætsfaciliteter dækkes dog af særskilt bevilling. Kommer der fx flere lejeindtægter gennem afholdelse af flere arrangementer, øger det muligheden for investeringer i området. Dette kan afkaste mere drift, men også retfærdiggøre en højere leje, hvormed den økonomiske balance opretholdes.
* I de kommende år skal der særligt ske investeringer i Himmelsøen og på Eventscenen syd for dyrskuepladsen. Investeringer som både skal understøtte naturen, skabe nye landskabsrum og øge offentlighedens adgang til Milen, samtidig med at investeringerne understøtter de store arrangementers brug af området.